*Projekts*

**Informatīvais ziņojums**

**Par apropriācijas pārdali starp budžeta izdevumu kodiem atbilstoši ekonomiskajām kategorijām Labklājības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros**

Saskaņā ar likuma „Par valsts budžetu 2014.gadam” 35. panta pirmajā daļā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai centrālās valsts pārvaldes iestādes budžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros. Labklājības ministrija iesniedz informatīvo ziņojumu „Informatīvais ziņojums par Labklājības ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” par apropriācijas pārdali starp budžeta izdevumu kodiem atbilstoši ekonomiskajām kategorijām”.

1. **Pašreizējā situācija un problēmas raksturojums**

Likumā „Par valsts budžetu 2014.gadam” Labklājības ministrijas budžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” apstiprināts finansējums 531 058 *euro* apmērā.

Plānojot 2014.gada budžetu, nebija iespējas nodrošināt nozares padomniekus un ministrijas ekspertus ar atbilstošu tehnisko aprīkojumu - portatīvajiem datoriem, taču, gatavojoties Latvijas prezidentūrai Eiropas Savienības Padomē (turpmāk – prezidentūra), arvien aktuālāks kļūst jautājums par savlaicīgu operatīvi sagatavotu un nosūtītu informāciju atbildīgajiem ekspertiem ministrijā, kā arī regulāru iespēju izskatīt elektronisko pastu darba grupu un dažādu pasākumu norises brīdī. Jaunu portatīvo datoru nepieciešamība pamatojama arī ar efektīvāku resursu izmantošanu, jo līdz šim visa aktuālā informācija dažādos pasākumos un darba grupās tiek fiksēta rakstveidā uz papīra un nākamā diena tiek veltīta informācijas pārrakstīšanai. Gatavojoties prezidentūrai un arī prezidentūras laikā, šāda laika un cilvēkresursu izmantošana ir neefektīva ikdienas darbu plānošanā un kvalitatīvā izpildē aktuālākās informācijas plūsmas nodrošināšanai. Papildus jāņem vērā arī tas, ka, gatavojoties prezidentūrai, no Latvijas Republikas Pastāvīgās pārstāvniecības Eiropas Savienībā puses tiks nodrošināti portatīvie datori darbam tikai ar klasificēto informāciju, bet katra ministrija pati no saviem līdzekļiem nodrošina portatīvo datoru iegādi nozares padomnieku darba vajadzībām un tas netiek veikts centralizēti.

1. **Priekšlikumi turpmākai rīcībai**

Labklājības ministrija ir izanalizējusi 2014.gada valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” izdevumus, finanšu nepieciešamību, pieejamo apropriāciju un secina, ka nepieciešams pārdalīt finansējumu starp budžeta izdevumu kodiem atbilstoši ekonomiskajām kategorijām, samazinot izdevumus preču un pakalpojumu apmaksai 4 560 *euro* apmērā un attiecīgi palielinot izdevumus kapitālajiem izdevumiem 4 560 *euro* apmērā 4 portatīvo datoru iegādei (atbilstoši Ministru kabineta 13.05.2014. sēdē (prot. Nr.28, 32.§) atbalstīto vadlīniju ,,Latvijas prezidentūras Eiropas Savienības Padomē budžeta veidošanas principi un vadlīnijas” 26.punktam stacionārā datora vietā var tikt iegādāts klēpjdators līdz 1 140 *euro* vērtībā). Līdzekļu pārdale no precēm un pakalpojumiem uz kapitālajiem izdevumiem iespējama, jo ar Ministru kabineta 12.07.2012. rīkojumu Nr.334 „Par papildu finansējumu, lai sagatavotu un nodrošinātu Latvijas prezidentūru Eiropas Savienības Padomē 2015.gadam”, Labklājības ministrijai tika piešķirts finansējums vienas papildu amata vietas izveidošanai Latvijas Republikas Pastāvīgajā pārstāvniecībā Eiropas Savienībā no 2013.gada 1.jūlija, kur – plānojot izdevumus tika paredzēti izdevumi ģimenei ar vienu bērnu, bet uz Briseli nosūtītā atašeja ģimene sastāv no diviem laulātajiem, līdz ar to veidojas atlikums pārējiem komandējumiem un dienesta darba braucienu izdevumiem (2122 kods) 498 *euro* apmērā (ceļa izdevumu atvaļinājumam kompensācijai bērnam), kā arī, sakarā ar lētākām dzīvesvietas izmaksām, veidojas ekonomija ārvalstīs strādājošo darbinieku dzīvokļa īres un komunālo izdevumu kompensācijai (2238 kods) 1 127 *euro* apmērā. Papildus, lai uzskaitītu izdevumus atbilstoši Ministru kabineta 27.12.2005. noteikumiem Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām”, plānotie izdevumi normatīvajos aktos noteiktajiem darba devēja veselības izdevumiem darba ņēmējiem (2234 kods) 2 935 *euro*, tiks veikti no darba devēja izdevumiem veselības, dzīvības un nelaimes gadījumu apdrošināšanai (1227 kods), kā resursu avotu izmantojot līdzekļu ekonomiju par ārvalstīs nodarbināto amatpersonu pabalstiem un kompensācijām (pabalsts par bērna uzturēšanos ārvalstīs). Grozījumi paredz veikt izmaiņas budžeta programmā 96.00.00 „Latvijas prezidentūras Eiropas Savienības Padomē nodrošināšana 2015.gadā”, nepalielinot gada kopējo izdevumu un ieņēmumu apjomu. Grozījumi ir atspoguļoti tabulā.

*tabula*

*euro*

|  |  |  |  |
| --- | --- | --- | --- |
| **96.00.00 „Latvijas prezidentūras Eiropas Savienības Padomē nodrošināšana 2015.gadā” (budžeta izpildītājs LM)** | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
| **Resursi izdevumu segšanai** | ***531 058*** | ***0*** | ***531 058*** |
| **Dotācija no vispārējiem ieņēmumiem** | 531 058 |  | 531 058 |
| **Izdevumi – kopā** | ***531 058*** | ***0*** | ***531 058*** |
| **Uzturēšanas izdevumi** | 529 920 |  | 529 920 |
| **Kārtējie izdevumi** | 529 920 |  | 529 920 |
| Atlīdzība | 332 394 |  | 332 394 |
| Atalgojums | 204 770 |  | 204 770 |
| Preces un pakalpojumi | 197 526 | - 4 560 | 192 966 |
| Kapitālie izdevumi | 1 138 | 4 560 | 5 698 |
| Pamatkapitāla veidošana | 1 138 | 4 560 | 5 698 |

Papildus norādām, ka apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un nepalielinās Labklājības ministrijas ilgtermiņa saistību pilnvaru limitus.

Saskaņā ar Likuma par budžetu un finanšu vadību 9.panta trīspadsmitās daļas 1.punktu un likuma „Par valsts budžetu 2014. gadam” 32. un 35.pantu, finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

Ņemot vērā minēto, lūdzam Ministru kabinetu atbalstīt Labklājības ministrijas valsts pamatbudžeta programmas 96.00.00 „Latvijas prezidentūras Eiropas Savienības Padomē nodrošināšana 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām, lai nodrošinātu portatīvo datoru prezidentūras funkciju izpildei iegādi.

Labklājības ministrs U.Augulis

07.08.2014 09:12

797

K.Berga

67021624, Kaija.Berga@lm.gov.lv